**Cymeriadau’r Testament Newydd (Actau’r Apostolion)**

**Gwers 35 – Diwrnod Rhyngwladol y Merched (8 Mawrth)**

**Lydia a’r ferch o dan ysbryd dewiniaeth**

**Gweddi**

Nefol Dad, yr hwn sy’n croesawu pawb i wledd y bywyd, deuwn fel chwiorydd a brodyr yn y ffydd, gan ofyn i ti agor ein calonnau a lledu ein golygon er mwyn gweld Iesu o’r newydd. Helpa ni i gydnabod ein gilydd fel pobl gyfartal yn dy olwg di. Dyro i ni weld gwerth yng nghyfraniad pawb ym mywyd yr eglwys a rhoi cyfle teg i bob un fod yn sicr o’n parch a’n cariad. Amen.

**Darllen**

Actau 16:11–24 – ‘ac agorodd yr Arglwydd ei chalon hi’.

**Cyflwyniad**

Cyfarfu Paul â llawer o bobl ar ei deithiau cenhadol, ond gwelodd Luc yn dda i adrodd hanes sefydlu’r eglwys yn Philipi, a sôn yn arbennig am Lydia, gwraig yn gwerthu porffor a merch a ddaeth o dan ddylanwad ysbryd dewiniaeth. Hanai Lydia o Thyatira a thybir ei bod yn wraig gyfoethog am fod porffor yn gostus, a dim ond pobl gyfoethog a fedrai ei brynu. Dywedir ei bod yn wraig oedd yn addoli Duw. Roedd y ferch o dan ddylanwad dewiniaeth o gefndir cwbl wahanol, a nodir ei bod yn eiddo i’w meistri neu o dan ddylanwad ei meistri. Rhaid eu bod hwythau’n bobl o ddylanwad yn lleol, oherwydd fe wnaethon nhw gwyno wrth yr awdurdodau fod Paul wedi newid natur y ferch a’i rhyddhau o’r dewiniaeth a’i caethiwodd.

Wedi i Paul a Silas dreulio amser yng nghaethiwed y carchar, noda Luc fod daeargryn wedi digwydd, a bod adeilad y carchar wedi siglo fel bod yr holl garcharorion yn rhydd. Roedd caethiwed y ferch ifanc yn gwbl wahanol i gaethiwed Paul a Silas, ond daeth hi, ceidwad y carchar a Lydia yn aelodau cynnar yn yr eglwys gyntaf ar gyfandir Ewrop. Oddi mewn i’r eglwys hon roedd y cyfoethog a’r tlawd yn aelodau, a byddai’n braf credu eu bod yn frodyr a chwiorydd yn y ffydd wrth ddilyn Iesu fel Arglwydd eu bywydau.

**Myfyrdod**

Mae’n anodd peidio nodi ar Ddiwrnod Rhyngwladol y Merched fod Luc yn pwysleisio’r lle amlwg oedd i wragedd yn yr Eglwys Fore. Cawn yr un pwyslais ganddo yn ei Efengyl, pan oedd hawliau merched yn ymylu ar fod yn ddim. Er y pwyslais cadarnhaol gan Luc, prin fod y gwledydd ar draws y canrifoedd wedi dal eu gafael ar yr un pwyslais.

Gwta canrif yn ôl etholwyd Constance Markievicz yn Aelod Seneddol yn 1918 yn enw Sinn Fein, er na chymerodd ei sedd yno. Flwyddyn yn ddiweddarach etholwyd Nancy Astor i’r senedd, gan agor cwys newydd sydd eto i weld cydbwysedd llwyr yn Nhŷ’r Cyffredin. Hawlir bod traean o’r Aelodau Seneddol yn San Steffan bellach yn wragedd, ond prin fod hyn yn gynrychioliadol o boblogaeth Prydain. Gwelir yr un annhegwch mewn sefydliadau gwleidyddol, ym myd masnach, ac mewn ystod eang o broffesiynau, a hynny ar draws y byd. Hyd yn oed eleni, fydd hawliau merched mewn rhai gwledydd fawr gwell na statws y ferch ifanc a oedd yn dwyn incwm i’r ‘meistri’ yn adnod 17.

Prin fod yr eglwysi wedi dal eu gafael ar y gwirionedd mawr sy’n cael ei bwysleisio gan Luc. Mae’n wir fod dau o chwe esgob yr Eglwys yng Nghymru yn ferched, a bod yna enghreifftiau teilwng o ferched sy’n weinidogion eglwysi, ond canran fechan sydd yn rhengoedd pob un o’r enwadau. Mae lle amlwg i wella. Erys y cysyniad mai dynion ddylai fod wrth y llyw, ac ail ddewis yw merched mewn cymaint o feysydd.

Bu chwyldro mewn sawl maes ac mae angen i’r enwadau ledled y byd weld ‘daeargryn’ yn siglo muriau ein traddodiadau a’n cyfundrefnau Cristnogol, er mwyn darganfod y gwirionedd amlwg sydd yn hanes Philipi. Beth yw bod yn eglwys yn ein hoes a’n cymunedau ni? Onid darganfod cymunedau ffydd yn torri bara a rhannu o’r un bwrdd, yn gymunedau cyfartal – beth bynnag ein hoed a’n cefndir, ein sgiliau a’n rhyw.

**Gweddi**

Diolch i ti, nefol Dad, am bob arwydd o ffydd a thystiolaeth yn ein bro a’n byd. Tywys ni at dy fwrdd, i rannu mewn mawl er mwyn dathlu cymdeithas Iesu gyda’n gilydd. Amen.

**Trafod ac ymateb**

* Meddyliwch am gylch dylanwad Lydia a’i gallu i ddwyn perswâd ar Paul (adn. 15). Beth a wnaethoch chi o blaid yr Efengyl yng nghylch eich dylanwad chi?
* O ystyried caethiwed y ferch fach i’w meistri, beth allwn ni ei wneud heddiw dros ferched sydd wedi’u caethiwo yn debyg iddi?
* O feddwl am y merched a ddaeth yn rhan o’r eglwys a dyfodd yn Philipi: Lydia, y gaethferch, gwraig y carcharwr. Beth dybiwch chi oedd eu rhan nhw a’u tystiolaeth ynddi?